《雨中隼雀行》
明代·黄衷

两隼豪，雨雀黠。隼疾如飙惊，雀散如电掣。隼兮三至攘空拳，雀也潜身保深樾。

庭前绿橘垂暖云，庭下虫蚁蠕蠕分。雀思饮啄不思患，一隼尽逐啁啾群。

君不见兔营三窟备苍鹰，不知绝足韩卢轻。君不见螳螂引臂待鸣蚱，不知黄雀从天下。

老翁隐几置得失，且送短景迎长日。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。